## Pravilnik o evidenciji i izvršavanju istražnog zatvora u domu

### NN 65/2010 (26.5.2010.), Pravilnik o evidenciji i izvršavanju istražnog zatvora u domu

MINISTARSTVO PRAVOSUĐA

2023

Na temelju članka 121. st. 3. Zakona o kaznenom postupku (»Narodne novine« broj 152/08 i 76/09) ministar pravosuđa donosi

PRAVILNIK

O EVIDENCIJI I IZVRŠAVANJU ISTRAŽNOG ZATVORA U DOMU

Članak 1.

(1) Ovim Pravilnikom uređuje se izvršavanje istražnog zatvora u domu, nadzor nad izvršavanjem istražnog zatvora u domu i način vođenja evidencije o izvršavanju istražnog zatvora u domu.

(2) Nadzor nad izvršavanjem istražnog zatvora u domu obavlja ured za probaciju nadležan prema mjestu gdje se nalazi dom u kojem se izvršava istražni zatvor u domu (dalje u tekstu: ured za probaciju).

Članak 2.

Ured za probaciju vodi osobnik okrivljenika protiv kojih je određen istražni zatvor u domu (dalje u tekstu: osobnik okrivljenika) sukladno Zakonu o probaciji i posebnim propisima.

Članak 3.

Okrivljenik protiv kojega je određen istražni zatvor u domu dužan je:

1) pridržavati se svih obveza koje su određene rješenjem o istražnom zatvoru u domu,

2) pridržavati se mjera opreza koje su određene rješenjem o istražnom zatvoru u domu,

3) boraviti u domu i ne napuštati ga bez odobrenja nadležnog suda,

4) surađivati s probacijskim službenicima radi nadzora nad izvršavanjem istražnog zatvora u domu na način određen ovim Pravilnikom,

5) ne ometati provođenje istražnog zatvora u domu na drugi način.

Članak 4.

(1) Sud će rješenje o istražnom zatvoru u domu odmah dostaviti uredu za probaciju.

(2) Ured za probaciju će o određivanju istražnog zatvora u domu odmah obavijestiti policijsku upravu nadležnu prema mjestu izvršavanja istražnog zatvora u domu (dalje u tekstu: policijska uprava).

Članak 5.

(1) Probacijski službenik će odmah, a najkasnije u roku od 24 sata nakon zaprimanja rješenja o određivanju istražnog zatvora u domu, posjetiti okrivljenika u domu i upozoriti ga na dužnosti iz članka 3. ovog Pravilnika.

(2) O posjeti okrivljeniku, probacijski službenik će odmah obavijestiti državnog odvjetnika i policijsku upravu.

(3) O poduzetim radnjama iz stavaka 1. i 2. ovog članka probacijski službenik će odmah sastaviti izviješće u dva primjerka. Primjerak izvješća zadržava probacijski službenik koji vrši nadzor nad izvršavanjem istražnog zatvora u domu, dok se drugi primjerak izviješća ulaže u osobnik okrivljenika.

Članak 6.

Dostava sudskih poziva i pismena okrivljeniku u istražnom zatvoru u domu obavlja se putem ureda za probaciju.

Članak 7.

(1) O potrebi udaljenja iz doma na određeno vrijeme okrivljenik će odmah obavijestiti probacijskog službenika.

(2) Probacijski službenik će o zahtjevu okrivljenika iz stavka 1. ovog članka odmah obavijestit državnog odvjetnika i zatražiti odobrenje suda.

(3) O odluci suda probacijski službenik će odmah obavijestiti okrivljenika, policijsku upravu i državnog odvjetnika te će o navedenom sačiniti službenu bilješku u osobniku okrivljenika.

(4) Probacijski službenik će postupiti sukladno odluci nadležnog suda o načinu i vremenu odobrenog udaljenja okrivljenika iz doma.

(5) Ako je u opasnosti život ili teško narušenje zdravlja okrivljenika, okrivljenik se može udaljiti iz doma bez prethodne odluke suda radi pružanja hitne medicinske pomoći, ali o tome mora obavijestiti probacijskog službenika čim to može učiniti. Probacijski službenik će o izlasku okrivljenika radi pružanja medicinske pomoći odmah po saznanju obavijestit državnog odvjetnika i policijsku upravu.

(6) O udaljenju iz doma okrivljenika sukladno stavcima 4. i 5. ovog članka probacijski službenik će sačiniti izviješće te isto uložiti u osobnik okrivljenika.

Članak 8.

(1) Probacijski službenik dužan je najmanje svaka 72 sata provjeriti postupa li okrivljenik prema rješenju o određivanju istražnog zatvora u domu.

(2) Probacijski službenik u svako doba može provjeriti okolnosti iz stavka 1. ovog članka.

(3) Probacijski službenik će provjeru obaviti na način da na ulaznim vratima doma u kojem se izvršava istražni zatvor u domu ostvari izravni kontakt s okrivljenikom. Pri prvoj provjeri probacijski službenik će provjeriti istovjetnost okrivljenika, a tijekom ponovljenih provjera samo ako to ocijeni potrebnim. Probacijski službenik će na ulaznim vratima doma provjeriti identitet osobe koja mu je dala obavijest o eventualnoj nedostupnosti okrivljenika kojem je određen istražni zatvor u domu.

(4) O svakoj provjeri probacijski službenik će sastaviti izviješće te isto unijeti u osobnik okrivljenika.

Članak 9.

Na zahtjev suda ili državnog odvjetnika probacijski službenik dužan je odmah izvršiti provjeru iz članka 7. stavka 1. ovog Pravilnika te o tome što je utvrdio sastaviti izviješće koju ulaže u osobnik okrivljenika i odmah obavijestiti tijelo koje je naložilo provjeru.

Članak 10.

(1) Probacijski službenik će odmah obavijestiti sud i državnog odvjetnika:

1) ako se okrivljenik udaljio iz doma,

2) ako postoje okolnosti koje ukazuju da se okrivljenik ne izvršava dužnosti iz članka 3. ovog Pravilnika,

3) ako postoje okolnosti koje ukazuju da se punoljetne osobe koje borave u domu okrivljenika ne pridržavaju posebnih obveza koje su preuzele glede uporabe tehničkih sredstava nadzora,

4) ako je probacijskom službeniku znatno otežan ili onemogućen nadzor nad postupanjem okrivljenika u istražnom zatvoru u domu,

5) ako postoje druge okolnosti koje ukazuju da istražni zatvor u domu ugrožava svrhu istražnog zatvora.

(2) Probacijski službenik će odmah obavijestiti i policijsku upravu ako se okrivljenik udaljio iz doma.

(3) O obavijesti iz stavka 1. i 2. ovog članka, probacijski službenik će sastaviti izviješće te isto uložiti u osobnik okrivljenika.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-01/197

Urbroj: 514-05-10/16

Zagreb, 19. travnja 2010.

Ministar
dr. sc. Ivan Šimonović, v. r.

Pravilnik, NN 65/2010-2023